Kainas
Kainas (lot. Cain, sen. gr. Κάιν, arab. قابيل‎ = Kabil, hebr. ‏קין‏‎ = Kain) – Biblijos personažas. Pagal žydų ir krikščionybės mitologiją – pirmųjų žmonių Adomo ir Ievos vyresnysis sūnus bei Abelio brolis. Pirmasis žemėje gimęs žmogus (Pr 4:1-2) ir pirmasis žudikas. Buvo žemdirbys. Henocho tėvas. Kainas kartu su Abeliu taip pat yra minimi Korane. Kartu su savo broliu piemeniu Abeliu aukojo Dievui (Kainas – žemės derliaus atnašas, Abelis – avys). Dievas priėmė tik Abelio aukurą, kas nuliūdino ir supykdė Kainą. Nužudęs savo brolį Abelį, Kainas tapo pirmuoju žmogžudžiu. Tai padaręs, Kainas neatgailavo dėl savo nuodėmės, todėl Dievas už tai jį nubaudė: Kainas turėjo iki mirties klajoti po žemę ir niekur negalėjo rasti sau ramybės.